PAGE  
2
ועדת העבודה, הרווחה והבריאות
17/07/2013

הכנסת התשע-עשרה
נוסח לא מתוקן

מושב ראשון
<פרוטוקול מס' 60>
מישיבת ועדת העבודה, הרווחה והבריאות
יום רביעי, י' באב התשע"ג (17 ביולי 2013), שעה 10:00
<סדר היום:>
<הצעת חוק המאבק בתופעת השימוש בחומרים מסכנים, התשע"ג-2013>
נכחו:

<חברי הוועדה:> 
חיים כץ – היו"ר
שולי מועלם-רפאלי

יעקב מרגי

רינה פרנקל

עדי קול

תמר זנדברג
<מוזמנים:> 
	אבי אדי
	–
	ראש חוליית בילוש, המשרד לביטחון פנים

	אתי כהנא
	–
	ראש אגף אכיפה, המשרד לביטחון פנים

	איתן גורני
	–
	סגן מנהל הרשות למלחמה בסמים, המשרד לביטחון פנים

	אודי וולף
	–
	ראש מעבדה אנליטית, המשרד לביטחון פנים

	יואל הדר
	–
	יועמ"ש, המשרד לביטחון פנים

	איילת אלישר
	–
	משנה ליועמ"ש, המשרד לביטחון פנים

	קובי עזרא
	–
	ע' יועמ"ש, המשרד לביטחון פנים

	שיר חבה
	–
	ע' יועמ"ש, המשרד לביטחון פנים

	מיקי אריאלי
	–
	מנהל אגף האכיפה, משרד הבריאות

	מוריה בן-צור
	–
	עו"ד, משרד הבריאות

	אורית בוצר
	–
	יועצת לשרה, משרד הבריאות

	גבריאלה פיסמן
	–
	ממונה, ייעוץ וחקיקה - פלילי, משרד המשפטים

	יפעת רווה
	–
	עו"ד, משרד המשפטים

	בנימין ניומן
	–
	הסנגוריה הציבורית, משרד המשפטים

	גיל שפירא
	–
	הסנגוריה הציבורית, משרד המשפטים


<ייעוץ משפטי:>
נעה בן שבת
נעה גרודצקי
<מנהל/ת הוועדה:>
וילמה מאור
<רישום פרלמנטרי:>
מוריה אביגד
<הצעת חוק המאבק בתופעת השימוש בחומרים מסכנים, התשע"ג-2013>
<היו"ר חיים כץ:>
בוקר טוב. יום רביעי בשבוע, י' באב, 17 ביולי 2013, ואני מתכבד לפתוח את ישיבת ועדת העבודה, הרווחה והבריאות בנושא: הצעת חוק המאבק בתופעת השימוש בחומרים מסכנים, התשע"ג-2013, הצעת חוק ממשלתית שעברה קריאה ראשונה ועולה פה כהכנה לקריאה השנייה והשלישית. הייתי מבקש מנציג המשרד לביטחון פנים שיציג את הצעת החוק ויגיד מה שיש לו להגיד.

<יואל הדר:>
שלום, אני היועץ המשפטי של המשרד לביטחון הפנים.

<היו"ר חיים כץ:>
קרב את המיקרופון אליך וצעק אלינו.
<יואל הדר:>
אני משתדל לא לצעוק על חברי הכנסת.
<היו"ר חיים כץ:>
צעק, צעק, שנשמע אותך.

<יואל הדר:>
במקרה הזה ודאי אני לא חושב שיהיה צורך כי אני חושב שיש תמימות דעים לגבי חשיבות החוק הזה וראיתי שהוועדה עצמה זירזה את הקידום של ההליך לדיון של היום אז אני בהחלט מודה לוועדה על כל הפעילות, אני חושב שכולנו רואים עין בעין בחשיבות העניין.
<יעקב מרגי:>
יש כאלה שמכירים אותו יותר מאשר הבכירים במשרדו.

<יואל הדר:>
זו מחמאה, אני לא מופיע הרבה בוועדה הזאת אבל אנחנו אולי דווקא נשמח להופיע פה. העניין הוא כזה, מדי פעם מגיעות לאדוני כל מיני הצעות להוסיף סמים כאלה ואחרים לתוספת.

<היו"ר חיים כץ:>
אני יכול לשאול אותך שאלה? 

<יואל הדר:>
ודאי.

<היו"ר חיים כץ:>
למה לא הנחתם הצעת חוק שאוסרת מכירה של כל חומר בפיצוציות אלא באם הוא קיבל אישור?

<יפעת רווה:>
זה לא רק בפיצוציות.

<יעקב מרגי:>
מי יאשר?

<היו"ר חיים כץ:>
המשטרה.
<נעה בן שבת:>
זה די דומה לזה.

<היו"ר חיים כץ:>
אני לא יודע די דומה, תשמעי, אני בעד פשטות, לא פרשנות לעורכי הדין. עורכי הדין רוצים להגיד: זה מותר לי, זה אסור לי, - - -
<עדי קול:>
זה לא רק בשוטרים אבל יש פרשנות לשוטרים, זו הבעיה, הבעיה שיש - - -
<יפעת רווה:>
זה לא רק בפיצוציות, יש גם באינטרנט.
<יואל הדר:>
אדוני, דבר ראשון, הפיצוציות לא מוכרות רק את זה. בי"ת, זה לא רק בפיצוציות.
<היו"ר חיים כץ:>
נוגעים בנושאים שגורמים לשיבוש החשיבה, להזיות.
<יואל הדר:>
אז אני חושב שזאת המטרה של מה שהבאנו פה היום.
<היו"ר חיים כץ:>
שינוי תודעה.
<יואל הדר:>
זאת המטרה.

<היו"ר חיים כץ:>
אבל לכתוב בעברית פשוטה: לא יימכר כל חומר שגורם לשינוי תודעה אלא באם קיבל אישור.
<עדי קול:>
בזה אתה משנה את כל המקצוע שלהם.

<נועה בן שבת:>
זה בהחלט רוח הדברים שנאמרים פה.

<היו"ר חיים כץ:>
איך הוא אמר? בכימיה יש לו 2C.3O ואז הוא אומר: רק רגע, אני אזיז את ה-O, ואנחנו כל היום במרדף/ כמו בגשש, טיל חומוס-קרקע והוא יעשה לו טיל הגנה של חומוס-קרקע ואנחנו במרדף, 5 שנים במרדף. אז, הנה, יוכלו להוריד כמה תקנים מהמשטרה, יוכלו להוריד כמה תקנים ממקום אחר ולשים את השוטרים ברחוב, הם יוכלו לשמור עלינו מפני פשיעה.
<איילת אלישר:>
אני אולי אני אענה לאדוני?
<היו"ר חיים כץ:>
מי גברתי?

<איילת אלישר:>
אני מהמשטרה.

<היו"ר חיים כץ:>
במשטרה אני לא יודע איך זה מתנהל, פה בוועדה אם את רוצה לדבר את מרימה את היד.

<איילת אלישר:>
הרמתי.

<היו"ר חיים כץ:>
ואם את מקבלת רשות דיבור את מדברת, אם את לא מקבלת רשות דיבור את לא מדברת. כן, אדוני. 

<יואל הדר:>
טוב, אדוני, זאת בדיוק המטרה של החוק הזה, להפסיק את המרדף, להניח את כל האפשרויות שיהיו לממשלה, לגורמי הממשלה, כדי למנוע את המכירה של כל החומרים שכל שניה משנים את ההרכב שלהם כדי ליצור איזשהו מנגנון אחר. המטרה בחוק הזה היא בדיוק לעצור את זה, למנוע את הדבר. זה לא רק בארץ, גם בחוץ לארץ לקחנו - - -
<היו"ר חיים כץ:>
נראה לך שהחוק הזה ילך לבג"ץ?
<עדי קול:>
כן, אין סיכוי, לפי מה? אין סיכוי.
<יפעת רווה:>
אה, יעבור בבג"ץ?
<עדי קול:>
אם הוא יעבור בבג"ץ.
<היו"ר חיים כץ:>
יהיו כאלו שיפנו אותו לבג"ץ?

<יואל הדר:>
אני חושב שלא, לדעתי דווקא לא. 

<איתן גורני:>
יכול להיות.

<יפעת רווה:>
כן, יכול להיות.
<עדי קול:>
כן, יהיו אנשי שיגישו. אתה חושב שזה יעבור ביקורת עם סעיף "על פי פרסומו ברבים" – איפה פרסומו? על-ידי מי?
<יואל הדר:>
אני מניח שזה יעבור, בג"ץ לא מנותקים גם מהעם.
<יפעת רווה:>
לא, השאלה רק אם הוא - - -

<היו"ר חיים כץ:>
גברת, זוכרת מה אמרתי לגברת מהמשטרה? זה חל גם עליך.

<עדי קול:>
אתה לא צריך לשכנע אותנו בחשיבות של החוק, רק בניסוח באופן הבלתי הגיוני שבו הוא - - -
<יואל הדר:>
לא הייתי מגיש משהו אם אני חושב שזה לא יעבור בג"ץ, כך אנחנו עובדים.
<עדי קול:>
אני בספק.

<היו"ר חיים כץ:>
בוא דבר על החוק, הדיון יהיה פה, כל אחד שירצה להגיד משהו יוכל להגיד, יהיה דקלרטיבי היום, אני לא יודע אם נעבור היום להקראה, יכול להיות שכן, תלוי כמה אנשים ירצו לדבר פה. 
<יואל הדר:>
אדוני, אם זה תלוי בי ומה שאני מדבר פה ימנע את ההקראה אני רוצה שיעבירו את החוק כמה שיותר מהר.
<היו"ר חיים כץ:>
עזוב, עזוב. אנחנו נעשה את כל הדיונים ואת כל הזמן שצריך להקדיש נקדיש לחקיקה תוך כדי שזה יעבור בזמן סביר.
<יואל הדר:>
אנחנו צריכים, אדוני, שזה יעבור במושב הנוכחי כי הקיץ מתקרב, הקיץ הוא התקופה הכי בעייתית. 
<היו"ר חיים כץ:>
דבר על החוק.
<עדי קול:>
אז יש לנו בעיות אתו, בוא נתקדם.

<יואל הדר:>
אני ממש אגיד בקצרה. יש לנו שני ראשים לחוק הזה: הראש האחד של החוק הזה בא וקובע שמנהל במשרד הבריאות, הממונה, גורם מסוים במשרד הבריאות, אחרי שהוא מתייעץ עם שני גורמים של המשטרה והרשות למלחמה בסמים ואלכוהול, אותו ממונה קובע שחומר מסוים הוא מסוכן בלי שהוא בדק אותו, בלי ההרכב. הוא קובע על סמך שיקול דעת שלו שלמשך שנה החומר הזה מוכרז כמסוכן. במסגרת השנה הזאת, ויש צורך בשנה הזאת, עושים את כל הבדיקות כדי להוכיח באמת שזה חומר מסוכן ובסופו של דבר או שהחומר הזה יוכרז כמסוכן או שהוא לא יוכרז כמסוכן, אבל באותה תקופה מתייחסים אליו כסם ומונעים את המכירה שלו. זאת בדיוק המטרה למנוע את השינויים בהרכב שהם עושים, שאז זה הופך למשהו שצריכים לבדוק מחדש, זאת המטרה של ההכרזה. זה בשפה פשוטה ולא בשפה מורכבת עם כל מיני אותיות לטיניות ואותיות לועזיות.
הראש השני בא ונותן אפשרות לשוטר להיכנס, הוא רואה משהו שנחשד על פניו להיות חומר, כפי שאדוני ציין מהו החומר הזה, שגורם להתעלות הנפש, ואז מיד הוא מחרים את החומר הזה ויש אפשרות לערער בפני קצין משטרה תוך 7 ימים. עשינו מנגנון קצר גם בעניין הזה. אחרי זה יש את המנגנון של בית המשפט למי שחושב שנעשה לו עוול, איזשהו מוכר חושב שנעשה לו עוול. זאת המטרה של החוק בפשטות, אנחנו ניכנס לסעיפים ואני מקווה שהדבר הזה עם שני הדברים האלה שלא נעשים בחלל ריק – יש גם מקומות אחרים בעולם שראינו שעושים דברים דומים – נקווה שזה ייתן את הפתרון שלא כל יומיים נצטרך לבוא ולבקש להוסיף לתוספת. שבאים לפה אחרי יומיים זה לוקח שנה כדי לבדוק את החומר ולכן אני מקווה שזה ייתן מענה.
<היו"ר חיים כץ:>
מאה אחוז. יש פה מישהו שמתנגד לחוק?
<עדי קול:>
לעקרונותיו או לנוסחו?

<נועה בן שבת:>
הסנגוריה הציבורית הגישה הרבה הצעות לשינויים.
<יעקב מרגי:>
יש לנו כמה שאלות לפני.

<היו"ר חיים כץ:>
אני אגיד לכם איך אני רוצה לעשות את המתכונת, אני אסביר לכם איך אני רוצה לנהל את הדיונים בחוק: באנו עכשיו לשמוע קצת תומכים, מתנגדים ולעבור לקראה. עוברים להקראה – כל סעיף שיש מישהו באולם, ואני לא רוצה שינמק לי גם למה, אומר "מתנגד אני", אותו סעיף זז הצידה. כל סעיף שיש בו הסכמה, מאשרים אותו. סעיף שכל מי שנמצא פה או כל מי שיבוא מסכים נאשר אותו. בסוף, אחרי שנאשר הכול נרד סעיף סעיף ונעשה דיונים על כל סעיף שלא הסכמנו עליו. ככה אני יודע שנסיים אותו. אם נעשה דיונים ודיבורים ודיבורים ודיונים לא נגיע לשום מקום מניסיוני הדל. כל סעיף שיש פה מישהו באולם שמתנגד, שלא יסביר למה הוא מתנגד, שום דבר, שיגיד "מתנגד אני" ומיד הוא זז הצידה. מה שמסכימים מסכימים, אחר כך ניכנס לדיון בכל סעיף, נדון על כל סעיף, נקבל החלטות, נשנה, לא נשנה, מסכימים, לא מסכימים, על כל סעיף בחוק. מה רצית להגיד?
<גיל שפירא:>
בוקר טוב, אדוני. חלילה לנו כמובן מלהתערב בסדרי עבודתה של הוועדה, רציתי רק לציין בהקשר להצעה של אדוני שישנם סעיפים שעלולים להיות מושפעים מסעיפים אחרים.
<היו"ר חיים כץ:>
בסדר, תעצור אותם.

<גיל שפירא:>
כלומר, היכולת להתנגד לפעמים או היכולת להסכים לסעיף מסוים תלויה בסעיפים אחרים.
<היו"ר חיים כץ:>
תעצור אותם, תגיד "מתנגד אני", הקשבת, סנגוריה ציבורית? הקשבת מה אמרתי?
<גיל שפירא:>
כן, אדוני, הקשבתי.

<היו"ר חיים כץ:>
אל תסביר לי למה אתה מתנגד, בסעיף הראשון שנדון עליו שיהיה נדמה לך שיש השפעה תגיד: תשמע, הסעיף הזה משפיע על סעיף 17(א), 19(ג), 96(ז), כל הסעיפים שזה משפיע, תתנגד לכל הסעיפים האלה  עד שלא נמצה את הדיון בסעיף הזה. נעבוד מסודר. וואלה, תאמין לי, כבר עבדנו, העברנו פה חוקים יותר מורכבים מהחוק הזה. עוד מישהו רוצה להגיד משהו לפני שנעבור להקראה? אף אחד לא רוצה להגיד.
<נועה בן שבת:>
אדוני, אני רק רוצה להגיד שאני חושבת שהמטרה והתכלית של החוק היא ברורה, רק אני חושבת שצריך לעשות פה עוד כמה איזונים, אנחנו מציעים פה לעשות עוד כמה איזונים ותיקונים כדי באמת לאזן.
<היו"ר חיים כץ:>
וכמו שכל אחד יוכל להגיד בחקיקה, בהקראה, גם גברתי תוכל להעיר את ההערות שלה, המלומדות והלא מלומדות, ולהגיד מה שהיא חושבת ואנחנו נתייחס בכבוד גם למה שהיא אומרת.
<נועה בן שבת:>
תודה רבה.

<עדי קול:>
רק לשאול לפני שאנחנו מתחילים אם אתה יכול להגדיר מה ההבדל, חוץ מההגדרה של הסם, מה ההבדל בתהליך הפרוצדורלי בין החוק הקיים לחוק הזה? היום שוטר יכול, אם הוא מרגיש שחומר גורם לתופעות האלה, האם הוא יכול גם היום להחרים?
<יואל הדר:>
לא.

<היו"ר חיים כץ:>
כלום. רק אם הוא הולך למוגדרים, למוגדר. 
<עדי קול:>
להגדרות ה-CO.

<היו"ר חיים כץ:>
כן, גברתי.

<יפעת רווה:>
יש את סעיף 338 לחוק העונשין שמדבר על חומרים שהם מסכנים, על מכירה ואספקה של חומרים שמסכנים, הבעיה שגם בשביל להשתמש באותו סעיף צריך לבדוק את החומר ולראות אם הוא מסכן וחזרה הקושיה.
<עדי קול:>
ואז, אם יש חשד לקיום העבירה, השוטר נכנס וחושב שיש חשד שזה חומר כזה, הוא יכול להחרים אותו כדי להביא אותו לבדיקה, נכון?
<יואל הדר:>
זה ייקח שנה עד שיגמרו לבדוק.
<יפעת רווה:>
כן, אבל העובדה היא שזה לא עובד היום ולא נותן היום את המענה.

<עדי קול:>
אני רק רציתי לחדד שיש לשוטר היום את הסמכות הזו כביכול להיכנס ולהגיד, זה ייקח יותר זמן.
<היו"ר חיים כץ:>
כן, אבל זמן התגובה בינתיים. מאה אחוז, אנחנו עוברים להקראה.
<תמר זנדברג:>
אנחנו מקריאים את הנוסח של הוועדה?
<יואל הדר:>
של הוועדה או מה שאנחנו הגשנו?

<נועה בן שבת:>
אנחנו מציעים לקרוא את הנוסח שלנו שהוא בעצם הנוסח שלכם עם הצעות לתיקונים והערות, ואז יתאפשר לנו ביתר קלות להתייחס לשאלות.

<היו"ר חיים כץ:>
גם אתה תגיד את מה שיש לך להגיד. 

<נועה בן שבת:>
כל התיקונים מסומנים ב"עקוב אחר שינויים".

<היו"ר חיים כץ:>
בבקשה, גברתי.

<נועה בן שבת:>
"הצעת חוק המאבק בתופעת השימוש בחומרים מסכנים, התשע"ג–2013

	
	
	פרק א': הגדרות וחזקות

	הגדרות
	1.

	בחוק זה –

	
	
	"החזקה" – כהגדרתה בסעיף 34כד לחוק העונשין;"


<הבאנו פה את ההגדרה, היא בעצם די רחבה, כל שליטה של אדם בחומר.>
<היו"ר חיים כץ:>
תקריאי.

<נועה בן שבת:>
את ההגדרה?

<היו"ר חיים כץ:>
כן.

<נועה בן שבת:>
למרות שהיא לא מופיע פה בחוק.
"ס' 34כד: "החזקה" - שליטתו של אדם בדבר המצוי בידו, בידו של אחר או בכל מקום שהוא, בין שהמקום שייך לו ובין אם לאו; ודבר המצוי בידם או בהחזקתם של אחד או כמה מבני חבורה בידיעתם ובהסכמתם של השאר יראו כמצוי בידם ובהחזקתם של כל אחד מהם ושל כולם כאחד;"

אם אנחנו מדברים על פיצוציה אז גם האדם שנמצא שם ומוכר כמובן, או אדם שנמצא במקום או אחראי על המקום, גם אם הוא לא הבעלים של המקום, אז הוא גם ייחשב כמחזיק.
<יעקב מרגי:>
אבל גם אם הוא מסתובב ברחוב ויש בכיסו? מהי כמות מסחרית? מהי כמות צריכה אישית? את תיכנסי פה – ההגדרה של ההחזקה היא מאוד רחבה, השאלה אם זו הכוונה שלך. אם זה רק פיצוציות אז ההגדרה פה מרחיבה.

<נועה בן שבת:>
ההגדרה פה היא מאוד רחבה ואני חושבת, אם הבנו נכון, שהיא אמורה לכלול גם את המוכר, המפיץ.
<יעקב מרגי:>
אבל את כבר הולכת – זה לא סמים מסוכנים שאדם מכניס, הוא לא מוכר, אדם רוצה לצרוך גת לעצמו, הוא נכנס לזה.
<נועה בן שבת:>
אבל כרגע אנחנו לא מדברים על חומר שהוא גת אז זה לא.
<היו"ר חיים כץ:>
למה הוא מסתובב עם השתיל של הגת בפיצוציה? אני רוצה להבין.
<יעקב מרגי:>
לא, הוא לא בפיצוציה, היא לא הלכה לפיצוציה, היא יצאה כבר מהפיצוציה.
<תמר זנדברג:>
למה הלכת לגת, מה עם "קוקה קולה"?

<יעקב מרגי:>
חכי, חכי פה. גם ג'אנק פוד לפי ההגדרה אבל לא רציתי להגיע עכשיו לשם.
<נועה בן שבת:>
נכון, ההחזקה כוללת גם את ההחזקה האישית וגם את ההחזקה - - -

<יעקב מרגי:>
אז זה לא פיצוציות. אז, רבותי, שימו על השולחן, זה לא פיצוציות.

<תמר זנדברג:>
עוד יותר גרוע כי זה ממתיק מלאכותי.
<נועה בן שבת:>
אבל גם, גם וגם.

<יעקב מרגי:>
השאלה אם זה הרציונל, כי את מרכיבה על חוק העונשין את החידוש, את התוספת הזו.
<נועה בן שבת:>
אני לא קובעת את זה בחוק העונשין, להפך, דווקא פרק ב' שנראה אותו תכף הוא בכלל אפילו לא עבירה פלילית כשלעצמו אלא הוא רק נותן סמכויות תפיסה והשמדה אחרי זה גם, חיפוש, תפיסה והשמדה.

<יעקב מרגי:>
אני חושב שזה מרחיב אבל בואו נמשיך.
<היו"ר חיים כץ:>
תגיד "מסתייג אני". 
<יעקב מרגי:>
אם החזקה הולכת להיות חלק מהחקיקה פה היום זה מרחיב ואני חושב שצריך לדון בכך.
<היו"ר חיים כץ:>
"מסתייג אני", שלום, הלאה. 
<נועה בן שבת:>
"חומר מסכן"" – אנחנו רוצים להגיד כל תכשיר וכל חומר, זה כמובן נתון לניסוח אחר כך – "כל תכשיר וכל חומר, שנועדו לשימושו של אדם, בדרך של אכילה, שתייה, לעיסה, הזרקה, החדרה, עישון או הרחה, ואשר קיים יסוד סביר להניח כי השימוש בהם עלול להביא להפרת הסדר הציבורי או לפגיעה בשלום הציבור, בביטחונו או בבריאותו," – או יש אפשרות לקרוא לזה "לרבות", תכף נברר מה ההבדל ביניהם – "לפגיעה בשלומו או בבריאותו של האדם המשתמש בהם;".

<היו"ר חיים כץ:>
לא נברר, אנחנו קוראים, אלא אם תגידי שאת מסתייגת.

<יעקב מרגי:>
שוקולד חלב, שוקולד חלב.
<עדי קול:>
הוא אמר לא להגיד מה, תגיד שאנחנו מסתייגים.
<יפעת רווה:>
אפשר להעיר הערה?
<היו"ר חיים כץ:>
לא, ממש לא, אפילו לא משרד המשפטים.
<יעקב מרגי:>
שוקולד מסכן את בריאותי, את יודעת?

<תמר זנדברג:>
אבל, אדוני, היושב-ראש - - -
<היו"ר חיים כץ:>
אנחנו נדון בכול, אני רוצה לראות אם יש פה סעיף - - -
<תמר זנדברג:>
כן, אבל שאלה עקרונית תוך כדי, יש שאלות הבהרה.

<יעקב מרגי:>
הוא צודק, שיהיה סדר.

<היו"ר חיים כץ:>
אני לא רוצה, יכול להיות שיהיה סעיף שכולם, בלי שאלות הבהרה וכל הדיון אחר כך, יסכימו, אחר כך נבין איפה אנחנו חיים.

<נועה בן שבת:>
	""חומר" – לרבות תרכובת, תערובת או תמיסה של חומר;

	"חוק העונשין" – חוק העונשין, התשל"ז–1977;

	"המנהל" – כהגדרתו בפקודת הסמים המסוכנים;" – זה מנכ"ל משרד הבריאות.

	""פקודת הסמים המסוכנים" – פקודת הסמים המסוכנים [נוסח חדש], התשל"ג–1973‏."


 נדמה לי שעם שלוש ההגדרות האלה לא היתה בעיה.

<היו"ר חיים כץ:>
איזה?

<נועה בן שבת:>
חוק העונשין, המנהל ופקודת הסמים המסוכנים.
<עדי קול:>
אנחנו בסדר אתכם.

<היו"ר חיים כץ:>
חוק העונשין, פקודת הסמים, המנהל – אין בעיה? יפה.

<יעקב מרגי:>
רק צריך לבדוק אם התקן לא בוטל.

<היו"ר חיים כץ:>
בסדר, אין, אתם רואים. 

<עדי קול:>
אישרנו.

<היו"ר חיים כץ:>
אנחנו נצביע עליהם אחר כך.

<נועה בן שבת:>
	"2.

	תכשיר או חומר שנועד לשימושו של אדם ושמתקיים לגביו אחד מאלה, חזקה שהוא חומר מסכן" – יש פה אפשרות להכניס את התוספת הזאת – "למעט אם הוא אושר לפי כל דין לשימושו של אדם בדרך של אכילה, שתייה, לעיסה, הזרקה, החדרה, עישון או הרחה:

	   
	(1)
הסימון על גבי החומר או אריזתו אינו מעיד על החומר או על תכולתו, או נותן לחומר תיאור כוזב או תיאור שאינו תואם את התכולה

	
	
	(2)
על פי פרסומים ברבים לגבי התכשיר או החומר כאמור, השימוש בו גורם למשתמש לתופעות הדומות לתופעות הנגרמות כתוצאה משימוש באלכוהול או בסם מסוכן כהגדרתו בפקודת הסמים המסוכנים."


<עדי קול:>
מתנגדת.

<היו"ר חיים כץ:>
ולסעיף הראשון, סעיף 2, יש לכם הערות?
<איילת אלישר:>
גם לנו יש הערות.

<עדי קול:>
השאלה אם הן התקבלו, התקבלו כל ההערות?

<נועה בן שבת:>
לא, עדיין לא.

<היו"ר חיים כץ:>
אין בעיה, שום דבר לא התקבל. 
<נועה בן שבת:>
	
	
	"פרק ב': סמכויות תפיסה והשמדה של חומר מסכן

	סמכויות כניסה, חיפוש ותפיסה
	3.

	(א)
היה לשוטר יסוד סביר להניח כי אדם מחזיק חומר מסכן" – אנחנו מציעים להוסיף כמובן – "בכוונה למוכרו או לערוך בו עסקה, או לעשות בו שימוש שעלול להביא לפגיעה בשלום הציבור או לפגיעה בשלומו או בבריאותו של האדם, רשאי הוא לעשות כל אחד מאלה:

	
	
	
	(1)
להיכנס, בכל עת סבירה, למקום שבו יש יסוד סביר להניח כי האדם מחזיק בחומר המסכן, למעט למקום המשמש למגורים, ולבצע חיפוש במקום; 

	
	
	
	(2)
לתפוס את החומר המסכן, לרבות את אריזתו."


<היו"ר חיים כץ:>
לאט לאט, בואי נתקדם לאט לאט.

<גבריאלה פיסמן:>
לנו יש הסתייגות.

<יואל הדר:>
יש הסתייגות.

<תמר זנדברג:>
כן, גם לי יש הסתייגות ל-3א.

<היו"ר חיים כץ:>
בסדר.

<נועה בן שבת:>
"(ב)
הוראות סעיפים 26 עד 29 ו-45 לפקודת סדר הדין הפלילי (מעצר וחיפוש) [נוסח חדש], התשכ"ט–1969‏ יחולו, בשינויים המחויבים, על חיפוש לפי סעיף זה."
<היו"ר חיים כץ:>
אתה מסתייג? אז הלאה, תעברי לסעיף 4, החלטה על השמדת חומר מסכן. 

<נועה בן שבת:>
	"החלטה על השמדת חומר מסכן
	4.

	(א)
תפס שוטר חומר מסכן בהתאם להוראות סעיף 3, ייתן השוטר למי שהחזיק בחומר המסכן זימון להופיע לפני קצין משטרה, בתוך שבעה ימים במועד שיקבע, לצורך טיעון לפני החלטה בדבר השמדת החומר המסכן."


<היו"ר חיים כץ:>
יש למישהו הערות על זה? וואלה, הסכמנו.
<נועה בן שבת:>
זה רק נותן סמכות תפיסה של החוק.
<היו"ר חיים כץ:>
4(א), כן, תפיסה.

<עדי קול:>
בינתיים יש סעיף אחד בחוק, בהגדרות.
<היו"ר חיים כץ:>
כן, 4(א) הסכמנו, 3 הגדרות ו-4(א). הלאה.

<נועה בן שבת:>
רק צריך להזכיר שהתפיסה היא בעצם חלק מההוראות שבסעיף. 
<היו"ר חיים כץ:>
בסדר, אבל בואי נתפוס, תפסנו.

<נועה בן שבת:>
לא.

<היו"ר חיים כץ:>
לא תפסנו?

<נועה בן שבת:>
לגבי תפסנו היתה שאלה כי זה היה בסעף 3(א).
<עדי קול:>
וגם יש לו זימון לקבל.

<נועה בן שבת:>
הזימון, בסדר.

<היו"ר חיים כץ:>
4(א) בסדר, (ב). 
<נועה בן שבת:>
"(ב)
קצין משטרה יורה על השמדתו של חומר שנתפס כאמור בסעיף קטן (א), לאחר שהופיע לפניו מי שהחזיק בחומר כאמור או לאחר תום התקופה האמורה באותו סעיף קטן, לפי המוקדם מביניהם, אלא אם כן שוכנע כי החומר אינו חומר מסכן;" 
<היו"ר חיים כץ:>
אם הוא אינו חומר מסכן? אה, הוא בדק והוא שחרר.
<נועה בן שבת:>
אז הוא יכול לא להשמיד את החומר.

<עדי קול:>
השתמש, ניסה וראה שזה לא.

<נועה בן שבת:>
אנחנו מציעים להוסיף: "על החלטה כאמור רשאי המחזיק בחומר לערור בפני בית המשפט; הורה קצין משטרה על השמדתו של חומר שנתפס לאחר שהופיע בפניו מי שהחזיק בחומר, יודיע לו על החלטתו ועל זכותו לפנות לבית המשפט השלום בתוך 21 ימים."
<יעקב מרגי:>
בעל הפיצוציה היה עסוק, לא בא שבוע, לפי ההגדרה הזו הלך החומר.
<איילת אלישר:>
אנחנו מתנגדים. 

<היו"ר חיים כץ:>
מתנגדים, עזבי, תמשיכי הלאה, (ג).
<נועה בן שבת:>
	
	"(ג)
הורה קצין משטרה על השמדתו של חומר מסכן לפי סעיף קטן (ב), ישמיד מי שהוסמך לכך במשטרת ישראל את החומר, במועד שלא יקדם לתום – דובר פה על 7 ימים, אנחנו מציעים להגיד 21 ימים – מיום מתן ההוראה כאמור."


<היו"ר חיים כץ:>
מתנגד? אל תסביר לי, תגיד.
<עדי קול:>
אני יכולה רק שאלה?
<היו"ר חיים כץ:>
כן. תראו, בסיבוב הראשון כולם מתנגדים, תנצלו עכשיו הרבה את זכות ההתנגדות כי אחר כך לא יהיה לכם כל כך הרבה אז תחגגו חופשי.
<עדי קול:>
אני רק רוצה להבין, הוא נכנס לפיצוציה, ראה 3 שקיות של משהו, הוא לוקח את זה או שהוא יכול גם לקחת כל מה שיש לו מאחורה ובבית ובכל הסטוקים?
<היו"ר חיים כץ:>
לא חשוב, על זה נדון כשנדון בסעיף, מה הוא לוקח נראה אחר כך.

<יפעת רווה:>
את החומרים.
<עדי קול:>
כן, אבל יש לו עוד בבית ויש לו סטוק.
<שיר חבה:>
בבית לא.
<קריאה:>
במקום מגורים לא.

<יואל הדר:>
לא לבית, אין כניסה לבית.
<רינה פרנקל:>
לא עושים חיפוש בבית.

<עדי קול:>
ברור שלא חיפוש אבל שוב אני אומרת, אם יש לו סטוקים, הוא הזמין עוד?

<היו"ר חיים כץ:>
עדי, אנחנו רצים.
<יואל הדר:>
אין כניסה למגורים בכלל, אלא אם כן הכנסת תרצה להוסיף את זה.

<היו"ר חיים כץ:>
תשמעי, הדיון הוא דיון מעניין אבל בשביל להיכנס לדיון נעשה ריצה ראשונית, בואי נראה איפה אנחנו חיים. סעיף (ד).
<נועה בן שבת:>
	
	"(ד)
בסעיף זה, "קצין משטרה" – קצין בדרגת מפקח ומעלה."


דווקא בעניין הזה אנחנו גם תוהים אם זו הדרגה המתאימה לסמכויות שניתנות פה להשמדה. 

<היו"ר חיים כץ:>
מפקח זו דרגה כלום, נכון?

<יואל הדר:>
מה זה כלום? קצין.
<היו"ר חיים כץ:>
סרן, מקביל לסרן.
<יואל הדר:>
סגן, סגן. זה לא אותו דבר אבל, זו לא הצבא, לא הכמויות של הצבא. זה חייב להיות קצינים מקצועיים, סגן הוא בסדיר, הקצין במשטרה עבר הרבה יותר, הוא הרבה יותר מבוגר, זה שונה לחלוטין.
<היו"ר חיים כץ:>
אנחנו רוצים שהוא יהיה אחראי.
<יואל הדר:>
זה לא כמו סגן בצבא שבגיל - - -
<היו"ר חיים כץ:>
לא חשוב, אתה מתנגד?

<יואל הדר:>
לא.

<היו"ר חיים כץ:>
אה, חשבתי.

<נועה בן שבת:>
אנחנו הערנו על זה.
<היו"ר חיים כץ:>
עזבי, את גם כן, את תעירי רק בדברים שהם מהותיים, לא בזוטות.
<נועה בן שבת:>
אבל אנחנו שואלים את עצמנו האם באמת הוא יכול להורות על כך, האם יש לו מספיק - - -
<היו"ר חיים כץ:>
אה, אין לו מספיק ניסיון. הוא יכול לעצור אותך בצורה חופשית אבל לקחת קצת "אופטלגין" אסור לו.
<נועה בן שבת:>
אם הוא לוקח "אופטלגין" - - -

<היו"ר חיים כץ:>
כי כואב לו הראש, אסור לו לקחת "אופטלגין"?

<יואל הדר:>
יש מספיק בשר להתנגדויות גם בלי זה.
<היו"ר חיים כץ:>
יש פה מישהו שמתנגד שהדרגה תהיה סגן? 
<יואל הדר:>
מפקח. 

<היו"ר חיים כץ:>
אין בעיה, המפקח. אוקיי, סעיף (ד) אושר.
<נועה בן שבת:>
	
	
	"פרק ג': הכרזה דחופה על חומר אסור בהפצה

	הכרזה דחופה
	5.

	(א)
היה למנהל יסוד סביר להניח כי יש מקום להוסיף חומר מסכן לרשימת הסמים המסוכנים שבתוספת הראשונה לפקודת הסמים המסוכנים" – אנחנו מציעים להוסיף איזושהי מגבלה ש"נוכח החשש כי השימוש בו עלול לפגוע בשלומו של אדם, בבריאותו או בביטחונו," אנחנו חוזרים לנוסח המקורי -  "וכי קיים צורך מיידי לאסור על הפצתו של אותו חומר מסכן בציבור מהטעמים האמורים," – אנחנו מציעים להגיד" – "רשאי הוא להכריז עליו, בפרסום ברשומות," – זה גם היה במקור אבל אנחנו רוצים להעביר את זה לפה – "כעל חומר אסור בהפצה (בפרק זה - חומר אסור בהפצה)."


<היו"ר חיים כץ:>
יש פה מישהו שמתנגד?
<יעקב מרגי:>
שאלה יש. עד היום, כשרצינו להכניס לצו תוספת של חומר מסכן, במה זה היה כרוך?

<היו"ר חיים כץ:>
לבוא לוועדה, להגיש את הרשימה, אין לאף אחד בוועדה את היכולות להבין מה זה ואנחנו נתנו להם קרט בלנש לכל מה שהם ביקשו תוך דקה.

<יעקב מרגי:>
לא באו אנשי מקצוע לפה?
<היו"ר חיים כץ:>
באו אנשי מקצוע, לא אמרתי.
<יעקב מרגי:>
לא, מצד המשטרה, מנגד?
<היו"ר חיים כץ:>
אנחנו לא יכולים לעמוד מול הבודק המשטרתי הכימאי שמסביר, ואנחנו לפעמים לא מבינים, חברי הכנסת, בצניעות רבה, את כל האותיות הקטנות שהוא מדבר עליהן.
<יעקב מרגי:>
בשביל זה יש אנשי מקצוע שהם לא חברי כנסת.
<היו"ר חיים כץ:>
ובאים אנשי מקצועי מהצד השני, אומרים שהוא צודק.
<נועה בן שבת:>
אבל בשביל זה הם צריכים לבוא עם חומר מזוהה, עם חומר מזוהה שהם מבקרים אותו.
<יעקב מרגי:>
השאלה אם בשביל זה אני אוותר על הקטע של האקט לבוא לכנסת, לוועדה, כי ברגע שאני מחייב משרד ממשלתי לעבור את התהליך הוא חושב 20 פעם.
<היו"ר חיים כץ:>
הוא לא חושב 20 פעם, הוא אחרי פעם מבין שכל פעם שהוא מגיע - - -
<שולי מועלם-רפאלי:>
הוא יודע שהוא יקבל פה אישור

<יעקב מרגי:>
אני זוכר כמה דיונים היו.

<היו"ר חיים כץ:>
תשמע, אני ביקשתי מהם שיבואו כל שבועיים, הם לא הצליחו לבוא כל שבועיים, הם באו כל חודש וחצי-חודשיים, הדיון היה מוקצב לחצי שעה, כל מה שהוא ביקש, ללא כחל וסרק, אושר בגלל חוסר היכולת שלנו להתמודד.
<יעקב מרגי:>
אז אתה מוכן לתת להם עכשיו בלי שיקול דעת?
<היו"ר חיים כץ:>
כן.

<עדי קול:>
ו"המנהל" – "כהגדרתו בפקודת הסמים המסוכנים"? 

<נעה גרודצקי:>
זה מנכ"ל משרד הבריאות.
<עדי קול:>
מנכ"ל משרד הבריאות?
<תמר זנדברג:>
אדוני היושב-ראש, רק שאלה, בסיום ההקראה מקיימים את הדיון עכשיו בסעיפים?
<היו"ר חיים כץ:>
תראי, את לא חברת ועדה, ב-10:50 אנחנו פה בוועדה הולכים לאשר את כל מה שהאוצר רצה ב-10 דקות, כולל ויסקונסין.
<רינה פרנקל:>
10  דקות כולל ויסקונין? וואו.

<תמר זנדברג:>
אז מה הולך לקרות עכשיו?
<היו"ר חיים כץ:>
אנחנו נקריא עד 10:50, ב-10:50 יהיה לנו עד 11:00 אישור של כל מה שהאוצר רצה בתקציב.
<תמר זנדברג:>
אני שואלת על זה.
<היו"ר חיים כץ:>
אני עונה לך, זה ב-10:50 מסתיים.

<תמר זנדברג:>
בקיצור, אני יכולה ללכת לשמוע את התשובה של המפכ"ל?
<היו"ר חיים כץ:>
את יכולה ללכת לאן שאת רוצה. את חברת כנסת, מי אני שאני אמנע ממך ללכת לפה, ללכת לשם? 
<שולי מועלם-רפאלי:>
תשמע, אתמול מנעו.

<עדי קול:>
תמר, את רוצה איזו התנגדות, משהו שחשוב לך מאוד בהמשך?
<תמר זנדברג:>
על זה? כן, יש לי הרבה.

<שולי מועלם-רפאלי:>
בטח יש לה הרבה התנגדויות.

<עדי קול:>
את סומכת עלינו שנתנגד?
<תמר זנדברג:>
לא, אני לא סומכת על אף אחד, זה מה שלמדתי פה, אבל אני אחזור.
<וילמה מאור:>
אז תישארי.

<היו"ר חיים כץ:>
טוב, היינו בסעיף 5(א) ושאלנו אם יש למישהו התנגדויות על הסעיף, אין התנגדויות, 5(א) אנחנו נאשר ונעבור ל-5(ב).
<עדי קול:>
אבל יש פה את השאלה שלך.

<נעה גרודצקי:>
כן, איך הם יפרסמו את זה.

<עדי קול:>
 יש פה שאלה אז בואו נתנגד.
<היו"ר חיים כץ:>
התנגדנו, אין בעיה, מה שאתן רוצות, אז לא אישרנו את 5(א), אז גם (ב)?
<נועה בן שבת:>
(ב) זה תנאי, הוא בעצם עוד תנאי.
<היו"ר חיים כץ:>
אדוני מהמשטרה, אחרי שקיבלת כאלה סופרלטיביים שאתה בעל מקצוע הכי טוב פה תן ליועצת המשפטית לעשות את העבודה שלה.

<נועה בן שבת:>
	
	"(ב)
המנהל לא יכריז הכרזה כאמור בסעיף קטן (א) (בפרק זה - הכרזה דחופה), אלא לאחר שהתייעץ עם יושב ראש הרשות הלאומית למלחמה בסמים או מי שהוא הסמיכו לכך ועם המפקח הכללי של משטרת ישראל או מי שהוא הסמיכו לכך." 


<היו"ר חיים כץ:>
מתנגד, תעברי לסעיף 6.
<נועה בן שבת:>
אוקיי, אז אתה אומר גם (ב) וגם (ג)?

<היו"ר חיים כץ:>
כן.

<נועה בן שבת:>
	"תוקפה של הכרזה דחופה 
	6.

	(א)
הכרזה דחופה תעמוד בתוקפה לתקופה שלא תעלה על שנים עשר חודשים, ואולם רשאי המנהל להאריך את תוקפה פעם אחת בשלושה חודשים נוספים, בהודעה ברשומות ומטעמים שיירשמו.


<היו"ר חיים כץ:>
נגד, הלאה.

<נועה בן שבת:>
	
	
	"(ב)
על אף הוראות סעיף קטן (ב), הוסף חומר אסור בהפצה לתוספת הראשונה לפקודת הסמים המסוכנים, יפקע תוקפה של ההכרזה הדחופה ביום כניסתה לתוקף של ההוספה כאמור."


לזה אני מניחה שאף אחד לא מתנגד.

<היו"ר חיים כץ:>
מישהו מתנגד? וואלה, לא. אנחנו חוסכים בהקראה לפעם הבאה.

<נועה בן שבת:>
	"איסור הפצה 
	7.

	(א)
לא ייצר אדם חומר אסור בהפצה, לא ימכרו, לא יציגו למכירה, לא ייבאו, לא ייצאו, לא יסחר בו או יעשה בו עסקה אחרת ולא יחזיק בו במטרה לעשות אחת מהפעולות האמורות; העובר על הוראות סעיף זה, דינו - מאסר שלוש שנים."


<היו"ר חיים כץ:>
מישהו מתנגד פה?
<איילת אלישר:>
יש לנו תוספת אז נדון בו.
<היו"ר חיים כץ:>
אוקיי, אז גם (ב), הם מתנגדים.
<יעקב מרגי:>
הלוואי שבסמים המסוכנים יגיעו לרף ענישה ולרף אכיפה ברמה שמוצעת פה, הלוואי.
<עדי קול:>
בדיוק.

<יפעת רווה:>
זה מקסימום, זה עונש מקסימום.
<יואל הדר:>
זה בבתי משפט.

<יעקב מרגי:>
לפעמים אתם גם לא מבקשים.
<יואל הדר:>
אנחנו תמיד מבקשים.

<יעקב מרגי:>
מה אני אעשה? את התואר הראשון שלי – אין לי אותו – לקחתי אותו מהשכונה שלי.

<היו"ר חיים כץ:>
זה המשטרה מתנגדת.

<יואל הדר:>
אנחנו לא מתנגדים, אנחנו רוצים להוסיף משהו.
<נועה בן שבת:>
רוצים לדון לסעיף לגופו.
<יואל הדר:>
אנחנו לא מתנגדים, אי אפשר להתנגד למה שאנחנו המצאנו.

<היו"ר חיים כץ:>
אי אפשר לדעת בממשלה. תראה, בפרק הזמן שאני נמצא בכנסת, בטח שאני מנהל ועדה, אם על כל פעם שיד ימין לא ידעה מה יד שמאל עושה, לפעמים אפילו באותו משרד ממשלתי, הייתי מקבל שנה אחת של חיים טובים, הייתי עד גיל 713 חי חיים טובים.
<יואל הדר:>
בלי סמים.

<היו"ר חיים כץ:>
בלי הקטע של הסמים. גילוי נאות, מעולם לא השתמשתי, לא צרכתי ולא ניסיתי שום סוג של סם, גילוי נאות.
<יעקב מרגי:>
במודע. 
<היו"ר חיים כץ:>
במודע.

<יעקב מרגי:>
אתה יודע כמה מכניסים לנו שלא במודע?

<היו"ר חיים כץ:>
במודע, במודע. מעולם. כשהתחלנו לדון בגראס הביאו את זה, זו היתה הפעם הראשונה שראיתי את זה, פעם ראשונה.
<יעקב מרגי:>
אנחנו מקבלים את זה במינון נמוך בכל מיני דברים.
<רינה פרנקל:>
עוד לא ראיתי.

<היו"ר חיים כץ:>
לא ראית? אז נעשה לך שידור - - -

<שולי מועלם-רפאלי:>
זהו, גם אני לא ראיתי.
<היו"ר חיים כץ:>
וואלה? מעניין. 

<שולי מועלם-רפאלי:>
ברוך-השם.

<היו"ר חיים כץ:>
למה? הגראס הרפואי, אנחנו חושבים שצריך לייצא את זה. הרפואי – חבל על הזמן, הפרופסורים שבאים ואומרים כמה זה מועיל לחיים וללב ולריאות.
<יואל הדר:>
בינתיים זה לא החוק הזה.
<עדי קול:>
רגע, רק ראיתם או גם ניסיתם?

<יעקב מרגי:>
רק ראו.

<שולי מועלם-רפאלי:>
כן, בדיוק.

<היו"ר חיים כץ:>
כן, זה לא החוק הזה.

<נועה בן שבת:>
	"הדחת קטין לחומר אסור בהפצה
	8.

	העושה אחת מאלה, דינו – מאסר חמש שנים:

	
	
	
	(1)
נותן לקטין חומר אסור בהפצה;"


<היו"ר חיים כץ:>
מישהו מתנגד לזה, "הדחת לקטין לחומר... העושה אחת מאלה, דינו – מאסר חמש שנים"?

<רינה פרנקל:>
מעט מאוד לדעתי.

<היו"ר חיים כץ:>
"נותן לקטין חומר אסור בהפצה"?
<יעקב מרגי:>
פה יש הסכמה.

<עדי קול:>
לא נותנים 5 שנים גם ככה?

<היו"ר חיים כץ:>
"משדל קטין להשיג חומר אסור בהפצה או להשתמש בו", סעיף 8, יש מישהו שמתנגד?
<נועה בן שבת:>
את אומרת לעניין גובה המאסר? בפקודת הסמים העונש הרבה יותר חמור.
<היו"ר חיים כץ:>
כן, יש פה מישהו שמתנגד? תאשרי את זה.
<נועה בן שבת:>
לאשר בכל זאת? 

<היו"ר חיים כץ:>
כן, אף אחד לא מתנגד.

<נועה בן שבת:>
הבנתי שחברת הכנסת מתנגדת.

<שולי מועלם-רפאלי:>
היא שאלה, היא רק שאלה.

<נועה בן שבת:>
היא שאלה לגבי מספר שנות המאסר.

<היו"ר חיים כץ:>
5 שנים, אמרנו 5 שנים.
<יפעת רווה:>
- - - ואז זה הופך ל-25 שנים.
<עדי קול:>
25 לפי חוק העונשין.
<היו"ר חיים כץ:>
כן, 5 שנים. סעיף 9.
<נועה בן שבת:>
	"החלת הוראות מפקודת הסמים המסוכנים
	9.

	(א)
ההוראות לפי סעיפים 22 עד 24 לפקודת הסמים המסוכנים יחולו, בשינויים המחויבים, לעניין עבירה לפי סעיף 8."


<היו"ר חיים כץ:>
תעברי לסעיף 10, לפרק ד'. 

<נועה בן שבת:>
	
	
	"פרק ד': הוראות שונות 

	שמירת דינים
	10.

	הוראות חוק זה באות להוסיף על הוראות כל דין ולא לגרוע מהן."


<היו"ר חיים כץ:>
סעיף 10 מאשרים, 11.
<נועה בן שבת:>
	"ביצוע ותקנות
	11.

	(א)
השר לביטחון הפנים ממונה על ביצוע הוראות חוק זה, למעט סעיפים 5 ו-6, - שזו הסמכות של מנכ"ל משרד הבריאות – "והוא רשאי, בהסכמת שר המשפטים, להתקין תקנות לביצועו.
(ב)
שר הבריאות ממונה על ביצוע סעיפים 5 ו-6, והוא רשאי, בהסכמת שר המשפטים, להתקין תקנות לביצועם."



<היו"ר חיים כץ:>
גם לזה כולם מסכימים, נכון? 

<עדי קול:>
כן.

<היו"ר חיים כץ:>
אוקיי, גם 11.
<נועה בן שבת:>
	"דיווח
	12.

	השר לביטחון הפנים ידווח" – יש לנו פה מחלוקת לגבי תכיפות הדיווח והוועדה שאליה מדווחים.


<יואל הדר:>
עם הוועדה אין לנו בעיה.

<היו"ר חיים כץ:>
מתנגד, הלאה. הוא לא רוצה, הסנגוריה הציבורית לא רוצה שידווחו. 
<גיל שפירא:>
ההפך, שידווחו יותר.

<נועה בן שבת:>
	
	"פרק ה': תיקון עקיף, תחילה ותוקף

	13.

	בחוק בתי משפט לענינים מינהליים, התש"ס–2000‏, בתוספת הראשונה, אחרי פרט 45 יבוא:

	
	"46.
החלטה של רשות לפי חוק המאבק בתופעת השימוש בחומרים מסכנים, התשע"ג–2013, למעט החלטה לפי סעיפים 5(א) ו-6(ב) לחוק האמור"." 


יש לנו הערה האם באמת זו הערכאה המתאימה.
<היו"ר חיים כץ:>
הנה, אנחנו כבר מסיימים, כבר אנחנו קובעים את התחילה והתוקף. את סעיף 14 תעזבי. אז מה אישרנו פה היום?
<נועה בן שבת:>
אישרנו כך: את הגדרות בסעיף 1, חוק העונשין, המנהל ופקודת הסמים; בסעיף 4(ד) קצין משטרה, בסעיף 6, מה שמופיע כסעיף (ב) לגבי זה שיפקע תוקפה של ההכרזה הדחופה ביום כניסתה לתוקף של ההוספה; את סעיף 8, את סעיף 10 ואת סעיף 11.
<היו"ר חיים כץ:>
אנחנו נצביע על כל הסעיפים שאישרנו.
<עדי קול:>
למה זו הוראת שעה?

<נועה בן שבת:>
כרגע לא יצביעו על הנושא הזה.

<היו"ר חיים כץ:>
אנחנו גם על זה נדון.
<יואל הדר:>
על שם החוק אין גם מחלוקת, נכון?
<נועה בן שבת:>
בגלל שבדרך כלל לא מצביעים על שם של החוק.
<יואל הדר:>
לפעמים יש מחלוקת על השם של החוק.
<היו"ר חיים כץ:>
לא, עזוב, זה לא חוק התקציב. אנחנו מצביעים על כל הסעיפים שאושרו פה על ידי כל חברי הוועדה, מי שבעד ירים את ידו.
הצבעה

בעד – פה אחד
הסעיפים אושרו. 
<היו"ר חיים כץ:>
כל חברי הוועדה, והם 5 במספר, מאשרים את הסעיפים שהוקראו על ידי היועצת המשפטית. תודה רבה, הישיבה נעולה.

<הישיבה ננעלה בשעה 10:50.>
